聞辯才法師復歸上天竺以詩戲問
作者：蘇軾
朝代：宋

paragraphs: 道人出山去，山色如死灰。
白雲不解笑，青松有餘哀。
忽聞道人歸，鳥語山容開。
神光出寶髻，法雨洗浮埃。
想見南北山，花發前後臺。
寄聲問道人，借禪以爲詼。
何所聞而去，何所見而回。
道人笑不答，此意安在哉。
昔年本不住，今者亦無來。
此語竟非是，且食白楊梅。